
uant che al è un taramot, nò 

furlans lu sintìn dentri in mût 
particolàr ancje se al sucét lontan. 
Si pues crodi cuant che al sucét in 
lûcs che nus ricuardin i puescj li 
che al si fasè sintî l’ Orcolat chenti, 
massime sui cuei dal Friùl, tant 
che chel dal centri Italie. 
_ Ogni volte che al è un 
montafin dal gjenar si nomene 
il model Friùl, e chest al è un 
element di braùre par i furlans. 
_ In particolàr, tal dibatit di 
chescj dîs, dal model Friùl si fevele 
massime dai esemplis di Glemone 
e Vengon tant che paîs «tornàts 
a costruî tal puest di prime e 
come prime», ma la ricostruzion 

i EDITORIAL 


No Model Friûl, 


ma une “buine rabie” 


e Dree Venier 


— unic câs di taramot in Italie 
pratichementri sieràt — no je stade 
dute de fate di chescj doi paîs. Il 
moment iniziàl des tendopolis e de 
comunitàts al è deventàt a un ciert 
pont il model dal “ognidun par se”, 
come che al dîs Igor Londero te 
Cuintristorie dal taramot che o stin 
publicant a pontadis. 

_ Chest al à ancje creàt borcs 
cuntun centri cussì-cussì, cun 
municipis e glesiis che a van dal 
casselot di ciment ae rampe di 
lanci aerospaziàl, e dut un polvar 
di vilutis ator che a an fiscàt chel 
aspiet di comunitàt unide che a 
jerin i paîs prime. 

_ Un risi real par chei puescj 


taramotàts di cumò, li che a jerin 
tantis “secondis cjasis”: resistarano 
ducj ae tentazion di fasi la cjasute 
bessòi invezit che la complicade 
ricostruzion par anastilosi? 

Plui che proponi modei, duncje, 
simpri perfetibii e che plui che 
altri a coventin par viodi di fà 
simpri miòr, chel che si pues fà al 
è judà la popolazion a cjatà la lôr 
soluzion pal lòr teritori. 

_ E prin di dut, a ché biade int 

i coventarà tante fuarce parcè 

che cuant che si saran studats i 
rifletòrs su la lôr tragjedie, par 
tornà a jevàsi in pîts a varan di 
scombati par ogni robe. Mi torne 
iniment la interviste che La Patrie 


eferendum 
costituzionali: 


lis resons furlanis 
particolars pal “no” 


= Walter Tomada 


No si sa ancjemò la zornade che si 
larà a votà, ma il scuintri politic sul 


referendum costituzionàl al incrès 
ancje in Friùl. I sorestants di campe 
che a poin la gnove Cjarte volude 
dal guvier di Matteo Renzi (in prin 
plan la vicesegretarie dal Pd talian 
Debora Serracchiani e il cjàf grup 
dai Deputàts Pd Ettore Rosato) si 
impegnin cun fuarce a sclarî cetant 
miòr che e sarà la gnove Italie 

che e nassarà dopo de aprovazion 
des modifichis ae Costituzion: 

a contin di un Stàt plui sclagn e 





mancul costòs, dulà che il Senàt 
al deventarà une Cjamare di 
rapresentance des Autonomiis e un 
gnûf imprest par creà dialic jenfri 
Rome e i teritoris. 


AI PRINS DI SETEMBARA 
JERIN NASSÙTS IN FRIÙL 
PLUI DI UNE DESENE DI 
COMITATS PAL SÌ in Cjargne, a 
Udin, a Pradaman, Pugui, Cividàt, 
Spilimberc, Codroip, Vildivar, 
Carvignan e Tisane, San Vît, 
Pasian, Porcie e Sacîl. Ma ancje 


e à fat a Franceschino Barazzutti, 
president onorari de associazion 
Comuns taramotàts e sindics de 
ricostruzion dal Friúl, cuant che al 
è sucedùt il taramot a L'Aquila, li 
che fuart di dute la sò esperience 
al diseve: «Pal moment, e o speri 
di sbaliàmi, no ai viodùt il stes 
moviment popolàr che al è stàt 
culì. Mi somee dut masse cuiet.». 
Cumò si sa cemît che e je finide: 
cun la new town e cul centri de 
citàt che, invezit, al è ancjemò un 
canttîr. 

_ Eco, chest alè il gno auguri 
pe int taramotade di cumò: no stà 
cuiets e vé rabie di pretindi ce che 
ur spiete, une “buine rabie”. I 


pal No a son nassudis une vore 

di “celulis” cun ché di fermà la 
riforme, cun plui fuarcis politichis 
che a scometin suntun Renzi in 
pierdite di consens. A son chei de 
gampe estreme, chei dal Moviment 
5 Stelis e chei de Drete (a part i 
alfanians dal Ncd), ducj animâts di 
diviersis resons ma pronts a fà di 
dut par sundjes al premier florentin. 


IN FRIÙL, DUT CAS, A SON 
ANCJE RESONS DIFERENTIS 
CHE A SBURTIN LA INT A 
JESSI CUINTRI DE RIFORME 

e a fà campagne pal No. La gnove 
version de Costituzion e gjave cun 
di fat une vore di competencis aes 
Regions a Statût ordenari e la pòre 
di tancj e je che ancje lis Regjons 

a Statùt Special a sedin simpri 


mancul paronis di decidi a cjase lòr. 


Par chest al è stàt creàt un comitàt 
che si clame Sono speciale. Voto no, 
che al à par president e segretari 
dòs figuris di ponte dal mont 
autonomist come Giorgio Cavallo 
e Roberto Visentin, e al conte 

su aderents di pés come Sergio 
Cecotti. 


I INCUINTRIS E I CONFRONTS 
A JENTRARAN TAL VÎF IN 
CHESTIS SETEMANIS, ancje 

se no je stade ancjemò fissade la 

dì des votazions: timp indaùr si 
crodeve che si sarès sielzàt Otubar, 
ma il President de Republiche al 
pues sielzi une date cualsisei fins 
ai 18 di Dicembar. La campagne 

e sarà duncje lungje e une vore 
contrastade: ma il Friùl no si tirarà 
indaûr. I 

Se si studin 
i Fogolars 


e Dree Valcic 





kK La notizie no somee che e vedi 
sveàt particolàr atenzion di stes la 
sierade des sedis dai Fogolârs fur- 
lans di Caracas e Sant Cristobal in 
Venezuela al varès di impressionàus 
cun fuarce. Prin parcè che segnàl 
de grave crisi economiche che e je 
daûr a colpî il paîs Sud american e di 
consecuence chei 15mil conazionài 
emigràts là jù, e in secont lùc stant 
che, cu la sierade di chescj doi ponts 
di riferiment, a mancjin dôs colonis 
di une assistence material e morâl 


pussibile. 


Xk In tancj si visaran che intune 
situazion simile, la crisi argjentine, 
l'Ente Friuli nel Mondo si è impegnàt 
daurman cuntune schirie di iniziati- 
vis a pro des fameis emigradis, rivant 
a studià fintremai percors di studi e 
lavòr pe lòr tornade. A son stàts fats 
invistiments economics impuar- 
tants, a son stàts creàts canài di fi- 
nanziament regjonàl par chescj aiùts. 
I risultàts di chest impegn no si son 
mai pardabon cognossùts, a vué no 
savìn se ché operazion si è sierade in 
maniere positive e se duncje si puedi 
tornà a ripeti in altris situazions. 


XX Anzit propri l'impegn finanziari 
pe Argjentine al è stàt ae fonde di cri- 
tichis e suspiets, tant di incalmà une 
polemiche che e à invistît i cjàfs de 
associazion e al è stàt dispès rimpin 
par criticò i criteris stes che si base la 
assistence ai nestris emigrants. 


XK Masse, si dîs, lis siglis. La con- 
temporaneitàt dai doi raduns estîfs, 
chel de Efasce,la organizazion fonda- 
de de Curie pordenonese, e di Fri2/ 
intal mont al à fat berlà al scandul e ae 
stracarie di bêçs publics de bande de 
Regjon. L'ex president Pittaro, intal 
so intervent sul Messaggero Veneto, 
(al va indevant a pagj. 2) © 

© (di pagj. 1) 
Se si studin i Fogolàrs 


al à sclarît cemût che dispès sot dal 
acronim di une associazion si plati il 
vueit di iscrits e di iniziativis. 


X$ La origjinalitàt e il lavòr preziòs 
dai Fogolârs al è finît sot acuse, cuant 
che invezit a la stangje a varessin di 
là ducj chei che, partîts a cjàf, a àn 
volùt doprà i nestris emigrants tant 
che fontane di rapresentance politi- 
che e di acès ai fonts regjonài, creant 
struturis par nuie rapresentadis inte 
realtàt. Une spartizion tipiche de pri- 
me republiche. 


kK Vué il zûc si fâs plui sutîl e inte 
smire e stala specificitàt de organiza- 
zion fondade di Ottavio Valerio: l'o- 
bietîf, a chest pont justificàt de crisi e 
dal caratar barufant des associazions, 
e je la creazion di un sôl riferiment 
regjonàl, e viodùt che al esist ancje 
un Giuliani nel mondo che al puedi 
ancje eliminà chel tiermin “furlan” di 
cualsisei iniziative. 


$ E covente une rispueste ferme: il 
president di cumò nol pues fà fente 
che chest nol sedi daùr a sucedi. Une 
iniziative concrete pal Venezuela e 
podarès jessi la ocasion par dimostrà 
che la flame dai Fogolârs furlans no le 
stude nissun.HI 





| A àn dit de lenghe furlane , furlane ' | 





ec Vielm 


Lis datis jenfri parentesi taronde 

si riferissin al an di composizion o 
publicazion de opare citade. Lis datis 
jenfri parentesi cuadrade si riferissin 
al an che al fås riferiment il contignit 
des citazions stessis. 

de 


“È molto tempo che io predico che 
si dovrebbe principiare ad illustrare 
la nostra lingua friulana, come 

s'è fatto d’altri dialetti lombardi, 
sopra de’ quali avrebbe il primato 
il nostro, come più antico e un 
composto delle più nobili lingue 
vive e morte, come sono la latina, 
la francese e l’italiana, con molti 
vocaboli greci ed illirici”. 
ANTONIO ZANON (1765) 

Kk k 


“I cittadini di Gorizia parlano tre 
lingue: sloveno, tedesco e friulano. 
Il tedesco lo si insegna a scuola, 

in italiano si discutono le cause 
nei tribunali, il popolo adopera 

il friulano e lo sloveno. In città 

già i bambini parlano tre lingue 
diverse”. 

ANTONIO MusnIG, Clima 
Goritiense (1781) 





Biel che il Friùl al jere proietàt ai 
15 di Setembar, cuant che si varès 
memoreàt la seconde grande scosse 
di cuarante agns za fa che, dopo ché 
disastrose dai 6 di Mai, e segnà la 
sperance dai furlans ma ancje e fo 
fondamentàl par impastanà une ri- 
costruzion rigorose dal pont di viste 
de anti sismicitàt, la Italie e cun jé i 
furlans ai 24 di Avost a an scugnût 
vaî altri 295 muarts cause l'Orcolat 
e viodi paîs ridots a un grum di ru- 
dinass. 

Sul cricà dal dì di ché zornade, a 
lis 3.36 di matine, su la crosere tra 
Umbrie, Lazi e Marche e je rivade 
une scosse di magnitudo 6 gràts de 
scjale Richter e trê paîs in particolàr, 
Amatrice e Accumoli in provincie di 
Rieti e Arquata del Tronto in pro- 
vincie di Ascoli Piceno a son sdra- 
massàt jù. 


PAR IL FRIÙL UNE GNOVE E 
FUARTE PROVE EMOTIVE, par 
vie che al è come se 40 agns no fos- 
sin passàt. E invezit a son passàt par 
cont de capacitàt di organizà il socors 
te emergjence e tal coordenament di 
tantis fuarcis che a an di jessi mobi- 
litadis bot e sclop e cun professiona- 
litàts diferentis. 

Si è viodùt ancje in ché dì. La 
Protezion civîl di Rome e à “butàt ju 
dal jet” chê dal Friùl a lis 4 di buinore, 
duncje nancje vincj minùts dopo che 
al jere sucedùt il montafin in chescj 
paisuts sul Apenin, dulà che il plui 
grantal à su par ju 2.600 animis spar- 
nigadis in 69 borgadis (Amatrice) e 
che si cjatin tra i 700 e i 100 metris 
di altece. 


LA RISPUESTE DE PROTEZION 
CIVÎL REGJONAL E JE STADE 
IMEDIADE: a lis 9 di buinore al 
jere bielzà in svol un elicotar cun 
dôs scuadris dal socors alpin com- 
pagnadis dai cjans par cirî la int tra 
lis maseriis e cu lis machinis a son 
partîts subit un trop di tecnics par 
preparâ il teren ai volontaris che, dal 
subit, si ere capît che a vevin di là là jù. 
No jere nancje finide la buinore 
dai 25 di Avost, che te centrâl de 


Protezion civîla Palme a jerin pronts 


Taramot dal centri 
Italie, il Friûl tra i prins 


eo Antonella Lanfrit 





in 70 volontaris, rivàts di 19 Comuns, 
e dut ce che al coventave par meti in 
pins une tendopoli cun 250 puescj 
completementri autonome,ven a stài 
sedi di corint, di lûs, di aghe, par fà di 
mangjà e par dà dut ce che al covente 
a chei che a jerin di sotetà. Tant par 
dà une idee, a misdì di ché zornade a 
jerin pronts sul plaçâl 12 bilics. 


ROME E À DESTINAT LA FUAR- 
CE DAL FRIÔL TAL PUEST PLUI 
MARTORAT, AMATRICE, il paîs 
che al à vût passe dusinte muarts 
dome lui. Te buinore dal 26 di Avost, 
i volontaris a jerin bielzà in vore subit 
fàr dal paîs par fà su il cjamp Friúl, e a 
misdì di ché zornade i alpins a vevin 
ancje bielzà provade la cusine cu la 
pastesute par i tancj socoridòrs che 


a jerin in vore. 

Metude in vore la tendopoli (la se- 
conde jevade su, dopo ché des regjons 
Lazio e Marche), dulà che an cjatàt 
tet la int ma ancje chei che a son alì 
par judà, il Friùl si è cjapàt la incar- 
ghe di altris doi intervents un grum 
impuartants: i riléfs topografics par 
mieg di un elicotar e di tecnologjie 
moderne; il coordenament par la 
costruzion di un vàt sul flum che al 
passe dongje Amatrice, par vie che lis 
scossis a an rindùt inagjibil il puint 
che al coleghe il paîs cu la strade 
principàl che e puarte a L'Aquila e 
duncje i mieçs di socors no podevin 
nancje plui rivà cence fà un zîr cetant 
lunc par lis stradis di mont. 


PAR LA TENDOPOLI E I RILÊFS 





SOLIDARIETÀT 





TOPOGRAFICS LA REGJON E À 
METÒÙT SUBIT SOOMIL EUROS e 
a chest cont e à zontàt subit dopo al- 
tris 200mil euros che a jerin chei che 
avaressin vût di cuvierzi lis spesis par 
la grande esercitazion internazionàl 
di Protezion civil (ancje cun Slovenie 
e Austrie) che si ere metude in lu- 
nari dai 15 ai 18 di Setembar, propit 
par memoreà in forme costrutive la 
seconde grande scjassade di 40 agns 
za fa. 

I riléf topografics, che si fasin cun- 
tune strumentazion che dome la 
Protezion civil FV-J e à, a son im- 
puartantons par cuant che si varà di 
tornà a fâ su. Cun di fat, i risultàts a 
saran consegnàts al Dipartiment na- 
zionàl e ai sindics. Di marcà ancje il 
ràl dal Friùl tal risolvi il probleme dal 
puint inagjibil midiant un vât, tant 
che a son stàts i tecnics FV-J a co- 
ordenà i lavòrs dal Gjeni militàr e di 
altris fuarcis; il materiàl in nancje 24 
oris al è stàt furnît di une dite furlane. 
La presince dai volontaris: sul prin- 
cipi a jerin 120, e je cumò di une 
trentine di unitàts che si dal il turni 
ogni setemane. Il 


— <q > 


Cemût judà 


Par chel che al rivuarde il jutori 
dai citadins ai taremotâts, la 
Protezion civil dal Friùl-Vignesie 
Julie e met a disposizion il so cont 
corint, alì dal Unicredit, intestât 

a Tesorarie regjonâl pe protezion 
civîl (Iban: IT47 W 02008 02230 
000003120964). Al è di meti la 
causàl Sisma centro Italia-il Friuli 
Venezia Giulia non dimentica. I bécs 
a saran dopràts «par fà un o plui di 
un intervent di publiche utilitàt», 
e sigure sul sò sît web la Prozezion 
civil F-VJ. Une altre iniziative 
inmaneade e je ché de Glesie: 
domenie ai 18 di Setembar, colete 
in dutis lis messis, par progjets che 
a cjalin all'avignî di chei paîs. La 
diocesi di Udin e zonte lis ocasion 
di racolte cu lis seradis dal spetacul 
Dì speranza. La prossime ai 24 di 
Setembar a Glemone. Il 


Glesie Furlane pal Ostel Capisterrum di Norera 


Passât il moment dal polvar e des 
maseriis, si scomence cul dà une 
man te prime emergjence e subit 
dopo si va indevant contant i dams 
e pensant cemùt tornà a fà sù. 

Te grande tragjedie ancje noaltris 
o vin cirût cualchi contat e, 
midiant di Radio Francigena www. 
radiofrancigena.com, la radio 
uficiàl de Vie Francigena e “voce 
dei cammini”, come che si clamin 
lôr, o vin cognossàt il câs dal Oste/ 
Capisterium di Norcia (PG) (www. 
norciaospitalita.it) uns 40 km 

dal epicentri di Amatrice, prime 
tape dal Troi di Sant Benedet 
(www.camminodibenedetto.it) 
che de citadine umbre al rive a 
Montecassino dopo passe 300 km 
a pît. L'ostel al è gjestît di zovins 
de cooperative Monte Patino che a 
vivin di cheste ativitàt. 


—— e Christian Romanini (segretari di Glesie Furlane) — 





L'OSTEL CAPISTERIUM DI NORCIA PRIME DAL TARAMOT 


Simone Frignani, insegnant di 
religjon, autòr de vuide dal Troi 

di Sant Benedet e President de 
associazion Amici del Cammino di 
San Benedetto, nus à confermàt che 
par fortune la sere dal taramot i 
ospits (cun 60 jets e al è la struture 
plui grande dal itinerari) no si 

son fats mâl, ma l'edifici, un ex 
‘seminari pòc distant de Basiliche, 
al à vàt tancj dams. 

O continuarìn a tignî il contat par 
capî miòr cemùt intervignî, ma 
par cui che intant al ves voie di 
scomencà a dà une man cuntun 
contribùt, chi sot a son i recapits: 


ASSOCIAZION GLESIE 
FURLANE 

IBAN: 
IT35Y0863763790000023015162 
Causale: Ostel Capisterium di 
Norcia. i 

Gnùf diretîf pe 
associazion Kanaltaler 


Kulturverein. 
Storie e futûr de minorance 


gjermanofone in Friûl. 


e> David Zanirato 





La Val Cjanâl, cjanton a nordest 
dal Friûl, al confin cun Austrie 

e Slovenie, fin ae prime vuere 
mondiâl e faseve part dal imperi 
austroongjarés; tal 1919, cul tratàt 
di San Zerman, e je stade anetude 
ae Italie. Par plui di nûf secui ta 
chestis tieris si è fevelàt il todesc, 
dongje di une pigule part che e 

à continuît a fevelà un dialet di 
cep slàf. Ancjemò in dì di vuê un 
trop di valesans al fevele ancjemò, 
dongje dal talian, ancje lis lenghis 
todescjis, slavis e furlanis. Cheste 
e je une carateristiche particolàr 

e cuasi uniche a nivel european. 
Propit par difindi chestis tradizions 
plurilengàls, dal 1979, par volontàt 
di cuindis abitants de zone, e je 
nassude la associazion Kanaltaler 
Kulturverein, che si bat e e lavore 
par difindi e valorizà la cjacarade 
todescje da Val, che daùr des stimis 
atuâls, e cjape dongje il 8-10 par 
cent de popolazion dai comuns di 
Tarvis, Malborghet e Valbrune e 
Pontebe. 


GNÒF DIRETTF. Tes setemanis 
pasadis, si è rinovàt il diretîf de 
associazion, che al à ancjemò tant 
che president Alfredo Sandrini e 
vicepresident Raimondo Domenig, 
un storic ben cognossàùt in Friùl, 
autòr di cetancj libris. Tesorîr al 

è stàt elet Giovanni Prescheren e 
segretarie Annamaria Tributsch. 
Tal consei a sentin po dopo 
Monica Cecchin, Monika Leszeck, 
Waltraud Martinz, Anna Elisabeth 
Niemer, Stefano Krcivoj. 

«I sin in tresinte socis — al conte 

il president Sandrini — e la nestre 
ativitàt si davuelg dilunc di dut 

l’an cun events, iniziativis, cors, 
manifestazions, cunvignis che a 
cjapin dentri dute la int de Val 
Cjanàl e no dome. Par esempli tai 


nestris programs, a son un grum 
sintàts i apontaments cu la messe 
in lenghe todescje la Domenie 

das Palmis celebrade te glesie di 
Tarvis, po dopo vie pal Istàt o 
organizìn cors di lenghe todescje 
pai students da valade. A Madone 
di Avost invezit o partecipìn cuntun 
nestri gazebo al A/penFest, fieste 
inmaneade simpri a Tarvis, o sin 
spes ancje sul Lussari, o vignìn 
clamâts a sfilà cui nestris vistîts 
tradizionài al Kirchtag di Villach, in 
atom o promovìn un cors di lenghe 
todescje par grancj, che si davuele 
di Novembar fintremai in Avrîl, 

in colaborazion cu la universitàt 
dal Timp libar di Tarvis e sot lis 
fiestis di Nadal o sin presints aes 
cerimoniis pal conciert dal Avent e 
a Sant Stiefin». 


PLUI INSEGNANTS, La vere 
prioritàt però, i ten a marcà il 
president Sandrini, e je ché di 

dà insegnants di lenghe todescje 
pes scuelis di ducj i gràts de Val 
Cjanàl: «Cu le riforme de scuele 

de Gelmini, lis oris di todesc, la 
lenghe principàl insegnade ca sù 

di nô, a son stadis ridusudis in 
maniere drastiche e lis fameis a àn 
domandàt un supuart pai lôr fis. 
Nô no podevin tiràsi indaùr e par 
chest o vin metàùt a disposizion 

tré mestris che, partint de scuele 
materne, a cuvierzin il servizi 
fintremai aes scuelis superiòrs». 

Po dopo a son cetantis 
colaborazions cu lis dòs associazions 
culturàls slovenis che si impegnin 
in Val Cjanàl: «Cun lôr — al conte il 
president de Kanaltaler Kulturverein 
- o promovìn incuintris, cunvignis, 
taulis di confront, cussì come che 

o fasìn cun chés altris dôs isulis 


linguistichis todescjis dal Friùl, 

ven a stài Sauris-Zahre e Timau- 
T'ischlbong. La nestre associazion, 
cun di plui, e fàs part dal Comitàt 
unitari des isulis linguistichis 
gjermanofonis in Italie, che al ten 
dongje dutis lis minorancis todescjis 


dal Piemont al Friùl». 


LIS POLEMICHIS SUI CARTEI. 
Tai més passàts lis minorancis de 
valade a son finidis in polemiche 
dopo da decision di Strade FVG 
di meti gnûfs cartei stradài cu 

lis scritis dai paîs par talian e par 
sloven: «Une robe inacetabile - 

al declare Sandrini - la nestre 
posizion e je la stesse dai slovens, 
insisti par meti i cartei plurilengài 
in cuatri lenghis (talian, todesc, 
sloven e furlan), ma no tant chei 
secondaris de viabilitàt, ma ben 
chei dai nons dai paîs in ingrès e 
in jessude dai centris abitàts. O 
vin presentàt la nestre propueste 
al sindic di Malborghet e cumò o 
spietìn che si dedi dongje la zonte 
par cjapà une decision, il dut al 
sarès un ricognossiment de nestre 
particolaritàt linguistiche ma ancje 
un motîf in plui di atrazion pal 
turist che al travierse la valade». 
La Kanaltaler Kulturverein si bat 
ancje par cjatà une soluzion a 
diminuzion costante dai contribùts 
nazionài (la Leg 482 dal 1999) e 
regjonài (la Leg 20 dal 2001) pes 
minorancis linguistichis: “o savìn 
che in dì di vué bati casse a Rome 
o a Triest al è un grum complicàt, 
par chest o strenzìn aleancis par rivà 
adore a domandà finanziaments 
europeans, rivendicant che se 

la nestre Regjon dal 1963 e je 
Autonome e a Statùt Speciàl, al 

è ancje in gracie de minorance 
todescje e di dutis lis minorancis 
regjonàls”. I 









GNO 
Ural 


DAL FRIJL 


Midiant de storie dai cognons 
furlans, si fås ancje la storie dal 
nestri Friùl. Chest mês us proponîn i 
cognons di imprenditòrs furlans. 


(Gjavats fûr di I cognomi del Friuli di 
Enos Costantini e Giovanni Fantini ed. La 
Bassa/LithoStampa. 0 ringraciìn i autòrs 
pe disponibilitàt e pe colaborazion). 


DANIELI 

Dal non di persone Denél. Presint 
a Udin e Buri, plui difondût intal 
Venit e inaltrò in Italie. 1300 o/im 
Danielis di Oculo, 1411 Jacobo 
Denelle a Sant Denél. 


DE ECCHER/ECCHER 

Il cognon Eccher al è carateristic di 
Sapade/Plodn e al ven dal non di 

un borc di ché localitàt turistiche. 
Ecche o Ekke intal dialet todesc di 
Sapade/Plodn e vàl dî “riléf modest” 
o “cuel”. 


PITTINI 

Al pues derivà dal non feminin 
antîc Pitie o plui probabilmentri 
di un diminutîf di Pif, che al è un 
diminutîf dal non Pieri. O visìn 
ancje che piż o piti si dopriju intal 
lengas infantîl par dî ucielut o, in 
cualchi lûc, pole. Al è carateristic 
di Glemone: 1552 Vizenzo figliolo 
di mistro Biasio Pitin de Artegna. Al 
è rapresentàt ancje a Udin, Darte, 
Pordenon, Buie, Oséf, Tarcint, Tor 
di Zuin. A Mulinis di Tarcint il 


toponim casa Pittini. 


SNAIDERO 


Non di un mistîr, de peraule 
todescje che e vùl dî sarżôr. Intal 
secul XV a Glemone a jerin un 
lanzilutus dicrus Snaider e un 
Leonardus Snaider. Cumò si pues 
dîlu tipic di Maian e Mels in 
comun di Colorét di Montalban. 
Presint a Udin, Turide e Rivis di 
Sedean. 


SOLARI 

Di So/ér (o simii), toponim che al 
significhe /c soreglàt par esempli 
Solàrs in comun di Ravasclét; o 
ancje di so/âr, il spazi jenfri l'ultin 
plan di un edifici e il cuviert. 
Solari al è difondàt massime in 
Cjanàl Pedars in comun di Pràt: 
inte frazion di Pesarie intal 1940 a 
jerin 61 fameis cun chest cognon. 
In ché val, il cognon al è atestàt 
avonde adore tal timp e in formis 
che a fasin tirà par la sò divignince 
di un toponim: 1339 Berthulo de 
Solar quondam Usigini dicte ville 
(Pesariis); 1459 Osainus de Solar. 
A cjaval fra il Tresinte e il 
Cuatricent, a Udin al jere un 
Francisco cerdone che al ven clamât 
in alternative de Solàr, dicto Solàr, 
del Solario. Cumò il cognon al è 
rapresentàt ben ancje a Udin e 
Tumiec. HI 





Ristampat 1l bri Za Zerba di Levi 
Dopo La Fabrice dai preds, 
il liber plur coomossut di pre Beline 


e Redazion 


‘LA TRIBÙ DI LEVI 





“ ritis di predis: 34 
“ED 


Secont Agnul Floramo «Dopo il 
clamoròs e discutùt La fabriche dai 
predis, probabilmentri il libri plui 
cognossàùt e contestàt di pre Antoni 
Beline». Al è La Tribù di Levi — Vitis 
di predis, un libri aromai impussibil 
di cjatà stant che al è stàt fat ritirà 
dal marcjàt, li che pre Toni al racuei 
episodis e storiis di vite dai predis, il 
“prodot de fabriche”, e lu fâs cul stîl e 
il snait che di simpri a àn caraterizàt 
la sò produzion leterarie. 


FLORAMO AL DESCRÎF IL SCRIT 
come «Storiis di pioris e di pastòrs par 
contà un Friùl che forsit nol è plui». 
E al marche cemàùt che pre Antoni 
Beline alà di simpri risiervàt peraulis 
scletis ae Glesie, «criticade cun spirt 
di libertàt propit parcè che amade di 
un amôr che si fonde però simpri sul 
Popul dai fedéi; dal moment che no 
sarès Glesie cence 'Plebs', e nol sarès 
Popul cence il so Pastòr». 


IL LIBRI CUMÒ AL VEN BURÎT 
FÙR TE SUAZE DE OPERA 
OMNIA, il progjet di public dutis 
i scrits di pre Antoni Beline. Une 
iniziative volude dal President de 
Provincie di Udin Pietro Fontanini, 
che tal 2009 le veve fate partî cuntun 
finanziament dedicât. Par Fontanini 
«Pal Friùl par fortune che a son stàts 
i predis, inteletuài che a àn savàt stà 
dongje de int pe tutele des nestris 
lidrîs: la mozion dal clero, la ativitàt 
di pre Marchet, l'autonomisim di 
pre Placerean, la nassite di Glesie 
Furlane tal 1974... E come amini- 
stradòr o soi content di vê finanziàt 
a Glesie Furlane la publicazion de 
Opera Omnia di chest grant intele- 
tuàl». 


CUN LA PROVINCIE DI UDIN, 
IL VOLUM AL È STAT FINANZIAT 
ANCJE DE REGJON E DE FONDA- 
ZION CRUP. Lionello D'Agostini, il 
president, al veve dit vie pe presenta- 
zion de opare fate in Lui te sede di 
vie Manin a Udin «O ai tant plasê di 
ospità la presentazion di La Tribù di 
Levi parcè la nestre fondazion e cròt 
a fuart te nestre identitàt furlane, la 
nestre culture, la nestre lenghe». Cun 
di fat il libri al è jessùt ae fin dal 2015, 
ma cumò si è daùr a fà lis presenta- 
zions par fàlu cognossi, in Fevràr e 
jere stade ché di Vengon, e a saran 
altris ocasions. 

Par savélis e par restà inzornàts su 
la ativitàt di G/esie Furlane si pues 
consultà il sît www. glesiefurlane. 
org o la fanpage www. facebook. com/ 
glesiefurlane e par domandà i libris 
di pre Antoni Beline, si pues scrivi a 
info@glesiefurlane.org. I 


Par viodi i altris contignùts 
de “La Patrie dal Friùl°, 
abonaitsi. Dutis lis informazions si cJatin li dal sît 
www.lapatriedalfriul.org 
Per vedere gli altri contenuti 
de “La Patrie dal Friùl°, 


abbonatevi. Tutte le informazioni si trovano sul sito 


www.lapatriedalfriul.org 

Che tu sedis za abonât o che tu 















le vedis lete dome cualchi volte, 






aboniti o rinove l'abonament 





a un mensîl unic: almancul une volte 


al mês, lei par furlan! 


